KAZAKH-BRITISH TECHNICAL UNIVERSITY

SCHOOL OF NATURAL AND SOCIAL SCIENCES

[KAZAKH AND RUSSIAN LANGUAGES SECTION](https://kbtu.edu.kz/kazakh-and-russian-languages-sections)

|  |
| --- |
| **Stub code (for admin use):** |

*(Staple the identification stub here)*

**FINAL Assessment**

Academic Year 2022-2023

Spring Term

LAN 1118 Professional Kazakh language - Ruhani Zhangyru

(Code and title of the discipline)

TAKE-HOME OPEN BOOK EXAM

|  |  |
| --- | --- |
|  |  |
| **Part 1** | Essay 20 pt. |

|  |  |
| --- | --- |
| **Students name** | Kakharmanova Aruzhan |
| **Date** | 13.04.2023 |
| Teacher's name | Teleuova Elmira |
| **Approved** | Dean of School of Natural and Social Sciences  Renat.E. Beissenov  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Almaty, «\_\_\_» \_\_\_\_\_\_\_\_\_ 2023 | |

**Келіссөз жүргізу психологиясы. Жетістік кілті**

«Табысты келісімге қол жеткізудің ең жақсы жолы –

екі тарап өздеріне қажет нәрсені алатын өзара тиімді

жағдай жасау. Бұл қарым-қатынасты сақтауға және болашақта

сәтті келіссөздер жүргізу мүмкіндігін арттыруға көмектеседі. »

– Рэй Феллс

Тиімді келіссөздер кез-келген адам өмірінің ажырамас бөлігі болып табылады. Ол – жеке және кәсіби жағдайларда маңызды дағды екенін Рэй Феллс атап өткен болатын. Яғни тек бизнес, саясат, іскерлік салаларда ғана емес, адамның жеке өмірінде, тіпті өзімен қарым-қатынасында да жүргізілуі мүмкін. Келіссөздердің мақсаты – келіссөздерге қатысатын барлық тараптар үшін өзара қолайлы шешімге қол жеткізу. Дегенмен, сәтті келіссөздерге қол жеткізу әрқашан мүмкін бола бермейді. **Рэй Феллстің келіссөз теориясы мен тәжірибесіне тың көзқарас ұсынатын «Нәтижелі келіссөз: Алғышарттар мен амалдар» кітабында келіссөздің негізгі элементтері – өзара түсіністік, сенім, үстемдік етумен қатар этика жан-жақты талданды. Бұл көбіне кәсіби бағыттағы талдау мен сипаттамалар болса, мен келіссөз жүргізудің жеке жағдайдағы маңызы әрі сол тұрғыдағы мақсат-міндеттер жайында сөз қозғағым келеді.**

Америкалық жазушы Шерил Стрейд бір сөзінде, "Ең қиын келіссөздер әдетте біз және ойларымыздың арасында өтеді." деген еді. **(T)** Иә, расымен де, адам баласы бір секундқа болсын ешнәрсе ойламай тұруы мүмкін емес жайт.

**(A)** Адамзат тарихындағы баға жетпес құнды нәрсе, оған берілген ең асыл қазына “өмір” екенінде еш күмәніміз жоқ. Оның қадірін біліп, мәнін түсініп, сүре білудің маңызы аса зор. Осы үшін әрбір адам өмірде жемісті ғұмыр кешуді әрі бақытты болуды армандайтыны шындық. Адам тағдыр жолымен жүреді, тағдырды ағыс бойымен жүзіп келе жатқан кеме ретінде алсақ, ішіндегі адам кеменің дұрыс немесе бұрыс бағытқа бұрылатынын таңдап, қадағалай алады. Бұл шешімге келу үшін біріншіден, адамның өзімен тиімді келіссөз жүргізу барысында қажет болатын ең маңызды дағды – ойлар мен эмоцияларын басқара білу екенін естен шығармаған жөн. Сонымен қатар, ақ пен қараны ажыратып, мәселені жан-жақты саралау маңызды рөл атқарады.

**(A)** Екіншіден, "Сәтті келіссөздер жүргізудің негізгі дағдыларының бірі – тыңдау және дұрыс сұрақтар қою. Бұл екінші тараптың мүдделері мен қажеттіліктерін түсінуге және келіссөздерде жақсы нәтижелерге қол жеткізуге көмектеседі.", - дейді Рэй Феллс. Бұл тұжырым бойынша, екі тарапты да адамның өзі ретінде алсақ, өзімізбен келіссөздер әртүрлі формада жүреді деп қарастыра аламыз, мысалы, бұл ішкі диалог немесе белгілі бір мәселе туралы ойлау болуы мүмкін. Мәселені талдауға және шешім қабылдауға көмектесетін сұрақтар қою өмір ағысынан қалыс қалмай, дұрыс жолды таңдауға себепші болар әрекет деп білемін. Мысалы, "Мақсатыма жету үшін не істеуім керек?", "Қандай әрекеттер қажетті нәтижеге әкелуі мүмкін?" және т.б.

Осындай негізгі қадамдармен бастау алған кез-келген мәселе табысты нәтижеге жететіні сөзсіз. **(T)** Ал, ендігі кезекте осы сұрақтарға жауап іздеу барысындағы іс-әрекеттер тұр. Меніңше, олар – өзіңді тыңдай білу және жаңа ойлар мен идеяларға ашық болу.

**(А)** Көбінесе біз өз ойларымыз бен идеяларымызды ғана көріп, өзімізге басқа көзқарастарды қабылдауға мүмкіндік бере бермейміз. Кейде осының салдарынан келіссөзді нәтижелі деп айтуға келмейді. Сәтсіз келісімдердің әсерінен біздің іс-әрекеттеріміз бен идеяларымыздың арасында қарама-қайшылықтар туындайды. Сол себепті, адамның ішкі жан дүниесін ең алдымен өкініш, мұң сезімдері жаулап алады. Өзіне деген сенімсіздік пайда болады. Сенім – келіссөздердің негізгі факторы және жетістікке жету жолындағы ең қажетті ресурс деп айтсақ қателеспейміз. Ал егер, өзімізбен келісімге келе алмасақ, біреумен келісімге келу шөл далада көрінген сағымдай болары анық. Осындай сенімсіз адамдардан құралған топ біздің болашақ қоғамымыздың мәдениетінің іргетасын қалайды.

**(А)** Шындығына келгенде, әрбір мәдениеттің жеке тұлға қандай болуы керек, оларға қандай құндылықтар тән және қандай мінез-құлық нормалары қолайлы екендігі туралы өзіндік көзқарастары мен идеялары бар. Бұл түсініктер адамның мақсаттары мен мотивацияларын қалай қабылдайтынына, оның мүмкіндіктері мен шектеулерін қалай бағалайтынына және шешім қабылдауына әсер етеді. Осы тұста америкалық жазушы Уильям Юридің "Мәдениет-бұл біздің ойларымыз, құндылықтарымыз бен мінез - құлқымыз өсетін гүл құмырасына ұқсайды. Өз мәдениетіміз туралы білу және оның өзімізбен, басқа адамдармен жүргізетін келіссөздерге қалай әсер ететінін түсіну маңызды" деген тұжырымын негізге алғым келеді. Мәдениеттің дамуына, оның мәртебесінің асқақтауына әсер ететін бірден-бір себеп – оқу-білімге, жетістікке ұмтылған өскелең ұрпақ деп санаймын. Өмірге келген әрбір адам ағыс бойындағы кеменің басқарушысы дедік. Сонда қатты дауылдарға тап болған сәтте ептілік пен табандылық көрсетіп, кемені алып шығу капитанның қолында. Егер бұл сынақтан өте білсе, діттеген нүктеге жетері сөзсіз.

**(T)** Сол секілді, адам да өз өмірі үшін жауапкершілікті сезініп, өмірінде кездесетін сынақтарға төзіп, қарсы тұра білсе, мінезі шыңдала түседі. Осындай ерік-жігермен нәтижелі келіссөзге жетудің соңғы кезеңіне нық қадам баса алады. Яғни, өзіңе адал болу және қателіктеріңді мойындай білу.

**(А)** Адалдық – адам бойындағы асыл қасиеттердің бірі. Адам бағасының бір өлшемі де іспетті. Алайда, бұл қасиет біздің өзімізге деген көзқарасымызға да қатысты болуы керек екенін ұмытып кетеміз. Өзіне деген адалдық – бұл адамға кез-келген жағдайда өзінің сенімдері мен құндылықтарына адал болуға көмектесетін қасиет. Бұл – адамның өмірдің қиын сәттерінде өз принциптерінен бас тартпау қабілеті.

Әрине, бұл әрқашан оңайға соға бермейді. Дегенмен, соларды мойындау арқылы ғана біз жақсыға ұмтылып, жетістікке қол жеткізе аламыз.

**(А)** Оған қоса, қателерді тану және олардан сабақ алу жеке дамуға да, кәсіби дамуға да әсер ететін процесс. Сәтсіз аяқталған келіссөздегі қателіктерді ой елегінен өткізе отырып, талдау жасау арқылы келесі келіссөздің табысты болуын қамтамасыз ете аламыз. Қателеспейтін адам болмайды, сондықтан әрбір өткен іске өкіну, оны жібере алмау мақсатқа жету жолында бізді тежеп қана қоймай, өмірдің мәнін түсінуден жаңылдырады. Халқымыздың ұлы жазушысы Мұхтар Әуезов айтқандай, “Тартыспен түскен, бейнетпен келген жақсылық – шын мәнінде қымбат табыс.”. Шынымен де, адал еңбек пен ақыл-парасат арқылы келген табыс ешқашан құндылығын жоғалтқан емес, жоғалтпайды да.

Сонымен, маңызды шешімдер қабылдау әр адамның өмірінің елеулі бөлігі болып табылады. Адам неғұрлым өз өмірі мен тағдырына жауапкершілігін ерте сезінсе, соғұрлым өмірін дұрыс құруға талпынады. Содан барып өз ойымен әрекет ететін тұлғаны тәрбиелейміз. Күн сайын біз шешім қабылдауды талап ететін әртүрлі міндеттермен, таңдаулармен және қиындықтармен бетпе-бет келеміз.   Адам өмір бойы ізденуге, өмірдің беймәлім сырларын ашуға талпынады. Осы жолда ол адамгершілік қасиеттерді тірек етіп ала отырып, сол мақсатқа жетсем екен дейді. Адам баласының өмірлік ұстанымы да, мұраты да осы.

Қорытындылай келе, қандай да бір мақсатқа жету барысында аталған үш кезеңнен сүрінбей өту біздің тұлға болып қалыптасуымыздың негізгі тірегі. Ұлы Абай атамыз “Сен де бір кірпіш дүниеге кетігін тап та, бар, қалан!” - демекші, қоғамда өз орнымызды тауып, еліміздің дамуына үлес қосып, еңбек етсек қоғамға пайдамызды келтірер едік.

Әрине, тек бірнеше адамдардың дамып, әрекет етуі жеткіліксіз. Ол үшін барлығымыз саналы қадамдар жасауымыз қажет. Себебі, азаматтық қоғамның белсенді болуы адам капиталын, әлеуметтік дамудың, демократиялық құндылықтардың ел игілігіне айналуының негізгі алғышарттарының бірі. Ал бұған

қол жеткізу үшін жоғарыда айтып кеткендей, ең алдымен өзімізбен жұмыс жасап, өмірдегі мақсаттарымызды, қалауларымыз бен идеяларымыз арасында сенімді келіссөз жүргізуіміз керек.

Тұтастай алғанда, ішкі келіссөздер жүргізу - бұл біздің ойларымызды түсінуге, мақсаттар мен мотивтерімізді анықтауға, қарым-қатынас пен өзін-өзі тәрбиелеу дағдыларын дамытуға көмектесетін табысқа жетудің маңызды құралы деп санаймын. Бұл үшін өз қалауымыздың не екенін анықтап, соған қолайлы жағдай жасау Рэй Феллс айтқандай, болашақта сәтті келіссөз жүргізіп, өмірдің кез-келген саласында мақсаты айқын, арманы асқақ тұлға болуға жетелейтін қадамдар екенін естен шығармау қажет.